Vermoorde speurder se foon ná roof in Bellville gevind | Netwerk24
Vermoorde speurder se foon ná roof in Bellville gevind
Deur Nielen de Klerk @Nielendk 27 November 2019 13:59
Die 17 selfone wat by die rowers gevind is wat vroeër ‘n onderneming in Bellville beroof het.
’n Polisielid wat Dinsdagaand doodgeskiet is se selfoon is Woensdagoggend by rowers gevind nadat hulle in ’n aparte voorval ’n besigheid in Bellville beroof het.
Volgens brig. Novela Potelwa, provinsiale polisiewoordvoerder, het ’n onbekende aantal rowers vroegoggend skote by ’n onderneming in die Bellville sakekern afgevuur voordat hulle items gesteel en weggejaag het.
Binne ’n uur ná die voorval het die blitspatrollie egter twee van die rowers in Mfuleni in hegtenis geneem en op 17 selfone en twee vuurwapens beslag gelê.
Een van die fone het aan ’n speurder (42) behoort wat Dinsdagaand in Delft-Suid beroof en doodgeskiet is. Hy was aan die Elsiesrivier-polisiekantoor verbonde.
“Die polisie ondersoek tans die moontlikheid dat een van die vuurwapens dié van die polisiebeampte is,” sê Potelwa.
Die twee verdagtes, van onderskeidelik 26 en 32 jaar oud, sal binnekort in die hof verskyn.